Fochville-moord: 3 vas wat saam met bejaarde op plaas woon | Netwerk24
Deur Werner Beukes 25 Februarie 2020 17:02
Susanna Maria Elizabeth Nell (84). Foto: Verskaf
Konst. Elsie Tshonte, polisiewoordvoerder in Fochville, sê twee mans, onderskeidelik 23 en 29 jaar oud, en 'n 64-jarige vrou is Maandag in Klerksdorp op klagte van moord en huisroof aangekeer.
"Die mans het saam met die vrou in 'n woonstel op die plaas gewoon. Die oorledene se beursie en selfoon is in hul besit gevind. Gesteelde goedere, wat aan die oorledene behoort het, is later in hul woonstel gevind," sê Tshonte.
Volgens haar is Nell se lyk Maandagoggend, versteek onder 'n hoop klere, in haar huis se eetkamer ontdek. Sy is vermoedelik verwurg.
" 'n Werknemer het onraad vermoed toe hy by die huis vir werk aanmeld, maar geen reaksie kry nie. Hy het die polisie ontbied nadat hy om die huis geloop en gesien het dat die diefwering by die slaapkamervenster oopgedwing is. Die oorledene se selfoonsein is later dieselfde dag by 'n selfoontoring in Klerksdorp opgetel en die verdagtes is in hegtenis geneem," sê Tshonte.
FC van der Merwe, voorsitter van die Fochville-gemeenskapspolisiëringsforum, sê wat gebeur het, is verskriklik.
"Dit is die tweede wrede moord hier sedert 2017 toe Willie Barnard, wat hier naby gewoon het, op sy plaas vermoor is.
"Sowat 142 patrolleerders fynkam die omgewing gereeld vir misdadigers. Dit is erg wanneer mense, wat op dieselfde perseel woon, jou grootste bedreiging word," sê Van der Merwe.
Susan du Toit, Nell se dogter, kon nie Dinsdag met Netwerk24 praat oor wat met haar ma gebeur het nie.